b'\n_START_ARTICLE_\nTavaratalo Heps\n_START_PARAGRAPH_\nHeps oli kuopiolaisen Saastamoinen Yhtym\xc3\xa4n 1970-luvulla toiminut tavarataloketju. Sen tavaratalot toimivat kaupunkien keskustojen lis\xc3\xa4ksi niiden ulkopuolella eli niit\xc3\xa4 voi kutsua my\xc3\xb6s automarketeiksi._NEWLINE_Vuonna 1977 Tuko osti Hepsit vuosikymmenen suurimmassa tavaratalokaupassa Suomessa. Ne muuttuivat seuraavana vuonna Anttila-tavarataloiksi, jotka Tuko oli ostanut pari vuotta aiemmin. Kauppahetkell\xc3\xa4 Hepseiss\xc3\xa4 oli yhteens\xc3\xa4 noin 640 ty\xc3\xb6ntekij\xc3\xa4\xc3\xa4 yhdeks\xc3\xa4ss\xc3\xa4 tavaratalossa: Turussa, Lahdessa, Kouvolassa, Lohjalla, Jyv\xc3\xa4skyl\xc3\xa4ss\xc3\xa4, Sein\xc3\xa4joella, Oulussa, Kajaanissa ja Kuopiossa. Saastamoisen tukkuryhm\xc3\xa4\xc3\xa4n j\xc3\xa4iv\xc3\xa4t tuolloin viel\xc3\xa4 kauppiasvetoiset Tops- ja Pops-myym\xc3\xa4l\xc3\xa4ketjut. Keskon ostettua Anttilat vuonna 1996 osa entisist\xc3\xa4 Hepseist\xc3\xa4 on muuttunut K-Citymarketeiksi.\n_START_SECTION_\nHistoriaa\n_START_PARAGRAPH_\nEnsimm\xc3\xa4inen Heps-tavaratalo nousi Turun Ravattulaan vuonna 1970. Saastamoisen perustaman Suurmarkkinat Oy:n omistama Turun Heps oli my\xc3\xb6s ensimm\xc3\xa4inen kaupungin keskustan ulkopuolella sijainnut alennustavaratalo ja toimi n\xc3\xa4in osaltaan automarkettien edell\xc3\xa4k\xc3\xa4vij\xc3\xa4n\xc3\xa4. Myym\xc3\xa4l\xc3\xa4n pinta-ala oli 3\xc2\xa0500 neli\xc3\xb6metri\xc3\xa4, ja pihalla oli varattu pys\xc3\xa4k\xc3\xb6intiruudut 300 ajoneuvolle. Tuotevalikoimaan kuuluivat elintarvikkeiden lis\xc3\xa4ksi tekstiilit, keng\xc3\xa4t, asusteet, paperi- ja kemikaliotarvikkeet, kodinkoneet, taloustavarat, rautatavarat, vapaa-ajantuotteet ja autotarvikkeet.'